Der er meget kighoste i omløb. Det har der været i flere år, men i 2023 er der så mange, der er smittet, at det i områder af landet kaldes en epidemi. Kighoste er ikke farlig for voksne. For store børn og voksne er kighosten en slem forkølelse, der ofte er efterfulgt af en langvarig hoste, som er irriterende. Men efter forkølelsen føler man sig ofte ikke syg, der er man bare hostende i en periode. Nogle kalder kighoste for 100-dages-hosten, fordi den kan være så langvarig, men hosten er dog ikke langvarig for alle. Små børn bliver første gang vaccineret for kighoste, når de er 3 måneder. Det er vigtigt at beskytte de helt små mod sygdommen. Det gælder især spædbørn, men også andre børn under 2 år, som har fået færre end to kighostevacciner. De små børn har så snævre luftveje, at kighosteforkølelsen kan give problemer med at få luft nok ned i lungerne, og derfor kan sygdommen være farlig for barnet. Smitter nemt Kighoste er yderst smitsom, men mest i de første to uger af sygdommen. De første uger er det som forkølelse – hostestadiet begynder efter to-tre uger. Når man har haft sygdommen i tre uger, er smitsomheden ubetydelig. Oftest kræver kighoste ingen medicinsk behandling, og man mener ikke, at antibiotika kan nedsætte hosten eller andre symptomer. Det eneste, antibiotika kan gøre ved kighoste, er at nedsætte smitteperioden. Med antibiotika anses man som smittefri efter fem dages behandling i stedet for de to ugers sygdom, hvor man ellers regner med, man kan smitte. Men oftest diagnosticeres kighosten slet ikke, eller også sker det så sent i stadiet, at det ikke er relevant at give antibiotika. Så hvis du skal have gavn af antibiotika mod kighoste, skal det gives i begyndelsen af din sygdom. Antibiotika kan også gives forebyggende, hvis du bor sammen med en, der er diagnosticeret med kighoste. Som voksen er der ingen grund til at være bange for kighoste, for du vil kun mærke den som en slem forkølelse, hvis du bliver smittet. Det værste ved kighosten kan være, hvis man har små børn i omgangskredsen, og man skal undgå at se dem i en periode for ikke at smitte dem.